SKRIFTLIG FORESPØRGSEL E-2435/02

af Christoph Konrad (PPE-DE) til Kommissionen

(26. august 2002)

Om: Forskellige aldersgrænser for udnævnelse til og udøvelse af erhvervet som notar i EU

1. Hvorledes ser Kommissionen på baggrund af princippet om ligestilling på det forhold, at der i EU's medlemsstater gælder forskellige nationale bestemmelser om aldersgrænser for udnævnelse til og udøvelse af erhvervet som notar?

2. Er Kommissionen bekendt med, at notarer i f.eks. Nederlandene og Belgien ikke er omfattet af nogen form for aldersgrænser, mens der i Tyskland skal indføres en aldersgrænse på 70 år? Hvilke bestemmelser gælder i de øvrige EU-stater?

3. Er der overvejelser eller allerede afgørelser om, hvorledes denne ulige behandling på det indre marked kan modvirkes?

Svar afgivet på Kommissionens vegne af Anna Diamantopoulou

(1. oktober 2002)

I forbindelse med spørgsmålet synes det at være underforstået, at forskellige regler i medlemsstaterne vedrørende adgangen til erhvervet som notar kan udgøre et brud på princippet om lige behandling. Det fremgår af retspraksis(1), at princippet om lige behandling, der er nedfældet i EF-traktatens artikel 12, ikke omfatter den eventuelle forskelsbehandling, der skyldes manglende overensstemmelse mellem de forskellige medlemsstaters lovgivninger, når disse finder anvendelse på alle, der henhører under

deres anvendelsesområde, efter objektive kriterier og uden hensyn til nationalitet. At der i henhold til det ærede medlem findes forskellige regler i Belgien og Tyskland vedrørende adgangen til og udøvelsen af erhvervet, er derfor ikke et brud på princippet om lige behandling, der er nedfældet i EF-traktatens artikel 12.

Der findes på nuværende tidspunkt ingen fællesskabslovgivning, som specifikt vedrører adgangen til erhvervet som notar. Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed(2) finder i princippet anvendelse på notarer, men det indeholder ingen bestemmelser om aldersgrænser.

Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv(3) forbyder forskelsbehandling på grundlag af religion eller tro, handicap, alder eller seksuel orientering. Det giver mulighed for visse former for forskelsbehandling på grund af alder, som er objektivt og rimeligt begrundet og således ikke er i uoverensstemmelse med fællesskabslovgivningen. Derudover nævnes det i en af betragtningerne, at direktivet ikke berører nationale bestemmelser vedrørende fastsættelse af pensionsalder. Medlemsstaterne skal gennemføre dette direktiv i den nationale lovgivning senest den 2. december 2003. For at tage hensyn til særlige forhold kan medlemsstaterne dog om nødvendigt få en yderligere frist på tre år fra den 2. december 2003 til at iværksætte dette direktivs bestemmelser om forskelsbehandling på grund af alder og handicap.

Kommissionen råder ikke over oplysninger om, at der findes nationale aldersgrænser for notarer i medlemsstaterne.

(1) Sag 1/78, Kenny [1978] Samling af Afgørelser 1489.

(2) EFT L 19 af 24.1.1989.

(3) EFT L 303 af 2.12.2000.